## La Generalitat fomenta la seguretat en els locals d’oci implementant el protocol contra les violències sexuals

*** Sis discoteques del Grupo Salamandra s’adherixen a les actuacions d’informació, prevenció i formació contra les agressions sexuals, impulsades per la Conselleria d’Igualtat
* El protocol preveu una formació específica a més de 800 professionals per a aconseguir un oci segur i respectuós**

La Vicepresidència Primera i Conselleria de Servicis Socials, Igualtat i Vivenda, a través de la Secretaria Autonòmica d’Igualtat i Diversitat, ha estés el protocol d’actuació contra les violències sexuals en espais d’oci, implementant-lo en totes les discoteques que componen el Grupo Salamandra de València i formant els seus més de 800 professionals en matèria de prevenció, atenció i comunicació d’agressions sexuals.

Dins del marc de la lluita contra la violència sexual de la Generalitat, els sis locals d’oci que el Grupo Salamandra regenta a València s’han adherit a implementar totes les accions informatives, divulgatives i de formació que arreplega el protocol contra les violències sexuals, impulsat pel Comissionat per a la Lluita contra la Violència sobre la Dona.

Els sis locals d’oci adherits disposen ja amb cartells informatius sobre com previndre, detectar, atendre i comunicar un possible cas de violència sexual. De la mateixa manera, també es preveu una formació específica en esta matèria per als més de 800 professionals que treballen en estos locals amb la finalitat de preservar la seguretat i el respecte entre els usuaris, que superen el milió al llarg de l’any.

La secretària autonòmica d’Igualtat i Diversitat, Asunción Quinzá, ha destacat que “és un pas realment important adherir estos locals perquè amb la seua col·laboració i predisposició fomentem que l’oci valencià siga un espai segur, respectuós. Esta adhesió reforça, a més, tots els mecanismes per a previndre la violència sexual des de la formació i la divulgació, una cosa que des de la Conselleria de Servicis Socials, Igualtat i Vivenda tenim com a principal prioritat”.

Quinzá ha recalcat que el protocol d’actuació contra les violències sexuals en espais d’oci “està a la disposició dels grups empresarials que tenen locals d’oci i vullguen adherir-se i contribuir a fer dels seus espais uns llocs en els quals es disfrute de la seguretat i el respecte per part de tots els usuaris”.

**Punts Violeta**

Cal recordar que, durant tot l’estiu i dins d’este mateix àmbit, la Generalitat ha instal·lat els punts d’atenció a agressions sexuals en els 16 festivals i festes municipals celebrades en la Comunitat Valenciana “amb l’objectiu de reforçar les mesures de prevenció i de protecció dels assistents per a promoure un espai d’oci tranquil i segur per a tots”, ha afirmat la secretària autonòmica.

A més, tant el protocol d’actuació contra les violències sexuals com els punts violeta, que han arribat a atendre fins a 5.870 consultes relacionades amb la prevenció, la sensibilització i un entorn segur, “servixen també com un element dissuasiu per a evitar les possibles agressions gràcies als cartells informatius i als missatges dirigits a erradicar esta xacra que no volem que faça més mal”, ha conclòs Quinzá.

Fecha: 04/10/2025